**ORDONANŢĂ**

**cu privire la rectificarea bugetului de stat pe anul 2019**

În temeiul art.108 din Constituția României, republicată și al art.1 pct. I. poz.1 din Legea nr.128/2019 privind abilitarea Guvernului de a emite ordonanțe,

**Guvernul României adoptă prezenta ordonanță.**

**Capitolul I**

Dispoziții generale

**Art.1.** – Bugetul de stat pe anul 2019, aprobat prin Legea bugetului de stat pe anul 2019, nr.50/2019, publicată în Monitorul Oficial al României, Partea I, nr.209 și nr.209 bis din 15 martie 2019, se modifică și se completează potrivit prevederilor prezentei ordonanțe.

**Art.2.** –(1) Influențele asupra veniturilor bugetului de stat pe anul 2019, detaliate pe capitole și subcapitole, sunt prevăzute în anexa nr.1.

(2) Detalierea influențelor asupra cheltuielilor bugetare pe anul 2019 pe capitole, titluri de cheltuieli și pe ordonatori principali de credite, este prevăzută în anexa nr.2.

(3)Bugetul de stat pe anul 2019 se majorează la venituri cu suma de 2.250,8 milioane lei, iar la cheltuieli se majorează cu suma de 752,1 milioane lei credite de angajament și cu suma de 285,7 milioane lei credite bugetare, iar deficitul se diminuează cu suma de 1.965,1 milioane lei.

**Art.3. –**  Se autorizează Senatul României să efectueze în anexa nr. 3/02/13 „Bugetul pe capitole, subcapitole, paragrafe, titluri de cheltuieli, articole și alineate pe anii 2019 - 2022 (sume alocate pentru activități finanțate integral din venituri proprii)" următoarele modificări la partea de venituri proprii:

a) să introducă capitolul 30.10 „Venituri din proprietate”, subcapitolul 30.10.05 „Venituri din concesiuni și închirieri” cu suma de 50 mii lei;

b) să suplimenteze capitolul 33.10 „Venituri din prestări de servicii și alte activități", subcapitolul 33.10.08 „Venituri din prestări de servicii” cu suma de 50 mii lei.

**Art.4.** – (1) Se autorizează Ministerul Dezvoltării Regionale și Administrației Publice, în anexa nr. 3/15/13 „Bugetul pe capitole, subcapitole, paragrafe, titluri de cheltuieli, articole și alineate pe anii 2019 - 2022 (sume alocate pentru activități finanțate integral din venituri proprii)", să majoreze veniturile proprii cu suma de 54.533 mii lei la capitolul 36.10 „Diverse venituri", subcapitolul 36.10.50 „Alte venituri".

(2) Se autorizează Ministerul Dezvoltării Regionale și Administrației Publice în calitate de Autoritate de management pentru Programul operațional comun România-Ucraina 2014-2020 în anexa nr. 3/15/25 „Fișa finanțării programelor aferente Politicii de Coeziune a U.E., a programelor aferente Politicilor Comune Agricolă și de Pescuit, altor programe finanțate din fonduri externe nerambursabile postaderare, precum și a altor facilități și instrumente postaderare" să diminueze la componenta 0101 ”Finanțarea din FEN postaderare” creditele de angajament cu suma de 87.400 mii lei și creditele bugetare cu suma de 34.500 mii lei.

(3) Se autorizează Ministerul Dezvoltării Regionale și Administrației Publice în calitate de Autoritate de management pentru Programul operațional comun România-Republica Moldova 2014-2020 în anexa nr. 3/15/25 „Fișa finanțării programelor aferente Politicii de Coeziune a U.E., a programelor aferente Politicilor Comune Agricolă și de Pescuit, altor programe finanțate din fonduri externe nerambursabile postaderare, precum și a altor facilități și instrumente postaderare" să diminueze la componenta 0101 ”Finanțarea din FEN postaderare” creditele bugetare cu suma de 21.000 mii lei.

(4) Se autorizează Ministerul Dezvoltării Regionale și Administrației Publice în calitate de Autoritate de management pentru Programul operațional comun România-Ucraina - Republica Moldova în anexa nr. 3/15/25 „Fișa finanțării programelor aferente Politicii de Coeziune a U.E., a programelor aferente Politicilor Comune Agricolă și de Pescuit, altor programe finanțate din fonduri externe nerambursabile postaderare, precum și a altor facilități și instrumente postaderare" să diminueze la componenta 0101 ”Finanțarea din FEN postaderare” creditele bugetare cu suma de 20.000 mii lei.

**Art.5. –** Se autorizează Ministerul Justiției să efectueze în anexa nr. 3/17/13 „Bugetul pe capitole, subcapitole, paragrafe, titluri de cheltuieli, articole și alineate pe anii 2019 - 2022 (sume alocate pentru activități finanțate integral din venituri proprii)" următoarele modificări la partea de venituri proprii:

a) să diminueze capitolul 30.10 „Venituri din proprietate", subcapitolul 30.10.05 „Venituri din concesiuni și închirieri" cu suma de 52 mii lei;

b) la capitolul 33.10 „Venituri din prestări de servicii și alte activități", să diminueze subcapitolul 33.10.05 „Taxe și alte venituri în învățământ” cu suma de 155 mii lei și să majoreze subcapitolul 33.10.50 „Alte venituri din prestări de servicii și alte activități" cu suma de 570 mii lei.

**Art.6. –**  Se autorizează Ministerul Apărării Naționale să efectueze în anexa nr. 3/18/13 „Bugetul pe capitole, subcapitole, paragrafe, titluri de cheltuieli, articole și alineate pe anii 2019-2022 (sume alocate pentru activități finanțate integral din venituri proprii)” la partea de venituri următoarele modificări:

a) capitolul 30.10 „Venituri din proprietate”, subcapitolul 30.10.05 „Venituri din concesiuni și închirieri” se majorează cu suma de 159 mii lei;

b) la capitolul 33.10 „Venituri din prestări de servicii și alte activități”, subcapitolul 33.10.05 „Taxe și alte venituri în învățământ” se diminuează cu suma de 2.475 mii lei, subcapitolul 33.10.08 „Venituri din prestări de servicii” se majorează cu suma de 17.984 mii lei, subcapitolul 33.10.20 „Venituri din cercetare” se majorează cu suma de 433 mii lei, subcapitolul 33.10.21 „Venituri din contractele încheiate cu casele de asigurări sociale de sănătate” se majorează cu suma de 3.038 mii lei, subcapitolul 33.10.30 „Venituri din contractele încheiate cu direcțiile de sănătate publică din sume alocate de la bugetul de stat” se majorează cu suma de 269 mii lei, subcapitolul 33.10.31 „Venituri din contractele încheiate cu direcțiile de sănătate publică din sume alocate din veniturile proprii ale Ministerului Sănătății” se majorează cu suma de 40 mii lei și subcapitolul 33.10.50 „Alte venituri din prestări de servicii și alte activități” se diminuează cu suma de 245 mii lei;

c) capitolul 35.10 „Amenzi, penalități și confiscări”, subcapitolul 35.10.50 „Alte amenzi, penalități și confiscări” se diminuează cu suma de 42 mii lei;

d) capitolul 36.10 „Diverse venituri”, subcapitolul 36.10.50 „Alte venituri” se diminuează cu suma de 2 mii lei;

e) capitolul 37.10 „Transferuri voluntare, altele decât subvențiile”, subcapitolul 37.10.01 „Donații și sponsorizări” se diminuează cu suma de 60 mii lei;

f) la capitolul 42.10 „Subvenții de la bugetul de stat”, subcapitolul 42.10.11 „Subvenții de la bugetul de stat pentru spitale” se diminuează cu suma de 29.443 mii lei, subcapitolul 42.10.38 „Subvenții de la bugetul de stat pentru instituții și servicii publice sau activități finanțate integral din venituri proprii” se majorează cu suma de 25.001 mii lei, subcapitolul 42.10.68 „Subvenții de la bugetul de stat pentru instituții și servicii publice sau activități finanțate integral din venituri proprii pentru finanțarea investițiilor” se majorează cu suma de 370 mii lei și subcapitolul 42.10.70 „Subvenții de la bugetul de stat către instituții publice finanțate parțial sau integral din venituri proprii necesare susținerii derulării proiectelor finanțate din fonduri externe nerambursabile (FEN) postaderare aferente perioadei de programare 2014-2020” se diminuează cu suma de 584 mii lei;

g) la capitolul 43.10 „Subvenții de la alte administrații”, subcapitolul 43.10.14 „Subvenții din bugetele locale pentru finanțarea cheltuielilor de capital din domeniul sănătății” se majorează cu suma de 400 mii lei și subcapitolul 43.10.33 „Subvenții din bugetul Fondului național unic de asigurări sociale de sănătate pentru acoperirea creșterilor salariale” se majorează cu suma de 2.325 mii lei;

h) capitolul 46.10 „Alte sume primite de la UE”, subcapitolul 46.10.04 „Alte sume primite din fonduri de la Uniunea Europeană pentru programele operaționale finanțate din cadrul financiar 2014-2020” se majorează cu suma de 487 mii lei;

i) la capitolul 48.10 „Sume primite de la UE/alți donatori în contul plăților efectuate și prefinanțări aferente cadrului financiar 2014-2020”, se introduce subcapitolul 48.10.01 „Fondul European de Dezvoltare Regională (FEDR)” cu suma de 480 mii lei.

**Art.7. –**  (1) Se autorizează Ministerul Afacerilor Interne să modifice în anexa nr. 3/19/21 „Fișa proiectului cu finanțare din fonduri externe nerambursabile de preaderare, postaderare, alți donatori și din alte facilități postaderare“ și în anexa nr. 3/19/23 „Fișa proiectului finanțat/propus la finanțare în cadrul programelor aferente Politicii de Coeziune a U.E., Politicilor Comune Agricolă și de Pescuit și altor facilități și instrumente postaderare“ creditele de angajament și creditele bugetare aferente anilor anteriori pentru proiectele cu finanțare externă nerambursabilă, cu încadrarea în valoarea totală a contractelor/deciziilor/ ordinelor de finanțare.

(2) Se autorizează Ministerul Afacerilor Interne, în anexa nr. 3/19/13 „Bugetul pe capitole, subcapitole, paragrafe, titluri de cheltuieli, articole și alineate pe anii 2019-2022 (sume alocate pentru activități finanțate integral din venituri proprii)", la partea de venituri, să majoreze capitolul 33.10 „Venituri din prestări de servicii și alte activități", subcapitolul 33.10.08 „Venituri din prestări de servicii", cu suma de 10.500 mii lei.

(3) Se autorizează Ministerul Afacerilor Interne să modifice în anexa nr. 3/19/29 „Fișa obiectivului/proiectului/categoriei de investiții” creditele de angajament și creditele bugetare aferente anilor anteriori, cu încadrarea în valoarea totală a obiectivului/proiectului/categoriei de investiții.

**Art.8.** – (1) Se autorizează Ministerul Mediului, în anexa nr. 3/23/13 „Bugetul pe capitole, subcapitole, paragrafe, titluri de cheltuieli, articole și alineate pe anii 2019 - 2022 (sume alocate pentru activități finanțate integral din venituri proprii)", să majoreze veniturile proprii cu suma de 115 mii lei la capitolul 34.10 „Venituri din taxe administrative, eliberări permise", subcapitolul 34.10.50 „Alte venituri din taxe administrative, eliberări permise ".

(2) Din influența aprobată în bugetul Ministerului Mediului la capitolul 74.01 „Protecția mediului", titlul 51 „Transferuri între unități ale administrației publice", suma de 135.000 mii lei se utilizează pentru finalizarea procesului de restituire a taxei speciale pentru autoturisme și autovehicule, a taxei pe poluare pentru autovehicule, a taxei pentru emisiile poluante provenite de la autovehicule și a timbrului de mediu pentru autovehicule, prevăzute de Ordonanța de urgență a Guvernului nr. 52/2017 privind restituirea sumelor reprezentând taxa specială pentru autoturisme și autovehicule, taxa pe poluare pentru autovehicule, taxa pentru emisiile poluante provenite de la autovehicule și timbrul de mediu pentru autovehicule, aprobată prin Legea nr. 258/2018, cu modificările și completările ulterioare.

**Art.9.** – Din sumele neutilizate alocate Ministerului Transporturilor în temeiul art.121, art.128 și art.129 din Ordonanța de urgență a Guvernului nr.115/2011 privind stabilirea cadrului instituțional și autorizarea Guvernului, prin Ministerul Finanțelor Publice, de a scoate la licitație certificatele de emisii de gaze cu efect de seră atribuite României la nivelul Uniunii Europene se poate asigura și cofinanțarea și cheltuielile neeligibile aferente proiectelor „Magistrala 5 Drumul Taberei - Pantelimon. Tronsonul Drumul Taberei – Universitate", „Racorduri la rețeaua de metrou. Secțiunea Laminorului Străulești" și „Legătura rețelei de metrou cu Aeroportul International Henri Coandă - Otopeni (Magistrala 6. 1 Mai - Otopeni)" finanțate din fonduri externe nerambursabile aferente perioadei de programare bugetară a Uniunii Europene 2014-2020.

**Art.10.** – (1) Se autorizează Ministerul Educației Naționale să introducă în anexa nr. 3/25/29 „Fișa obiectivului/proiectului/ categoriei de investiții”, la capitolul 65.10 „Învățământ”, titlul 71 „Active nefinanciare”, articolul 71.01 „Active fixe”, alineatul 71.01.01 „Construcții” obiectivul de investiții în continuare fișa cod obiectiv 1013 „Centru Integrat de Învățământ Farmaceutic Facultatea de Farmacie a Universității de Medicină și Farmacie din Târgu Mureș”, cu credite de angajament, respectiv credite bugetare pe anul 2019 în sumă de 370 mii lei, cu încadrarea în prevederile bugetare aprobate.

(2) Se autorizează Ministerul Educației Naționale să modifice în anexa nr. 3/25/29 „Fișa obiectivului/proiectului/categoriei de investiții”, la capitolul 65.10 „Învățământ”, titlul 71 „Active nefinanciare”, articolul 71.01 „Active fixe”, alineatul 71.01.01 „Construcții”, creditele de angajament și creditele bugetare aferente anilor anteriori, cu încadrarea în valoarea totală a obiectivului/proiectului/categoriei de investiții, pentru obiectivul de investiții în continuare fișă cod obiectiv 753 „Spații de învățământ și spații administrative la Universitatea București”, cu încadrarea în valoarea totală aprobată.

(3) Se autorizează Ministerul Educației Naționale să efectueze în anexa nr. 3/25/13 „Bugetul pe capitole, subcapitole, paragrafe, titluri de cheltuieli, articole și alineate pe anii 2019 - 2022 (sume alocate pentru activități finanțate integral din venituri proprii)" următoarele modificări la partea de venituri:

a) să suplimenteze capitolul 31.10 „Venituri din dobânzi” cu suma de 3.000 mii lei;

b) să suplimenteze capitolul 33.10 „Venituri din prestări servicii și alte activități” cu suma de 76.000 mii lei;

c) să suplimenteze capitolul 35.10 „Amenzi, penalități și confiscări” cu suma de 50 mii lei;

d) să suplimenteze capitolul 36.10 „Diverse venituri” cu suma de 4.000 mii lei;

e) să suplimenteze capitolul 37.10 „Transferuri voluntare altele decât subvențiile” cu suma de 12.000 mii lei;

f) să suplimenteze capitolul 40.10 „Încasări din rambursarea împrumuturilor acordate” cu suma de 5.000 mii lei;

g) să suplimenteze capitolul 42.10 „Subvenții de la bugetul de stat” cu suma de 90.000 mii lei;

h) să suplimenteze capitolul 48.10 „Sume primite de la UE/alți donatori în contul plăților efectuate și prefinanțări aferente cadrului financiar 2014-2020” cu suma de 59.950 mii lei.

(4) Se autorizează Ministerul Educației Naționale să detalieze pe subcapitole de venituri sumele prevăzute la alin. (3) inclusiv prin introducerea de subcapitole noi și redistribuiri între subcapitole.

(5) Paragraful 2 din Nota anexei nr. 3/25/02 „Bugetul pe capitole, subcapitole, paragrafe, titluri de cheltuieli, articole și alineate pe anii 2019-2022 (sume alocate din bugetul de stat) se modifică și va avea următorul cuprins:

„Din sumele prevăzute la capitolul 65.01 „Învățământ”, titlul 51 „Transferuri între unități ale administrației publice”, alineatul. 51.01.02 „Finanțarea de bază a învățământului superior”, se pot plăti diferențele salariale prevăzute de Legea nr. 85/2016 privind plata diferențelor salariale cuvenite personalului didactic din învățământul de stat pentru perioada octombrie 2008 - 13 mai 2011 și hotărârile judecătorești având drept obiect drepturi de natură salarială, în limita sumelor aprobate cu această destinație de ordonatorul principal de credite”.

**Art.11.** – (1) Se autorizează Ministerul Culturii și Identității Naționale în anexa nr. 3/27/27 „Fișa programului” la Programul cod 128 „Restaurarea monumentelor istorice", să diminueze creditele de angajament și creditele bugetare cu suma de 7.325 mii lei la capitolul 67.01 „Cultură, recreere și religie", titlul 51 „Transferuri între unități ale administrației publice", sumă care se va utiliza pentru acoperirea cheltuielilor curente de către instituțiile subordonate Ministerului Culturii și Identității Naționale finanțate din venituri proprii și subvenții acordate de la bugetul de stat.

(2) În bugetul Ministerul Culturii și Identității Naționale diminuarea de 26.000 mii lei, reprezentând credite bugetare și de angajament, prevăzută în anexa nr.2 la capitolul 67.01 „Cultură, recreere și religie", titlul 51 „Transferuri între unități ale administrației publice", este aferentă alineatului 51.02.31 „Transferuri din bugetul de stat către bugetele locale pentru finanțarea investițiilor în cadrul programelor de interes național".

(3) Se autorizează Ministerul Culturii și Identității Naționale să efectueze în anexa nr. 3/27/13 „Bugetul pe capitole, subcapitole, paragrafe, titluri de cheltuieli, articole și alineate pe anii 2019-2022 (sume alocate pentru activități finanțate integral din venituri proprii)" următoarele modificări la partea de venituri:

a) să diminueze capitolul 30.10 „Venituri din proprietate” subcapitolul 30.10.05 „Venituri din concesiuni și închirieri” cu suma de 1 mii lei;

b) să suplimenteze la capitolul 36.10 „Diverse venituri” subcapitolul 36.10.50 „Alte venituri” cu suma de 390 mii lei.

(4) Se autorizează Ministerul Culturii și Identității Naționale, în anexa nr.3/27/15 „Sinteza bugetelor centralizate ale instituțiilor publice finanțate parțial din venituri proprii pe anii 2019-2022”, să majoreze cheltuielile, prin suplimentarea creditelor de angajament și a creditelor bugetare cu suma de 610 mii lei, la titlul 71 „Active nefinanciare”.

**Art.12.** – Prin excepție de la art. 22, influența de 42.150 mii lei, credite bugetare, prevăzută în anexa nr.2 pentru Ministerul Public la capitolul 61.01 „Ordine publică și siguranță națională", titlul 71 „Active nefinanciare", se repartizează Direcției de Investigare a Infracțiunilor de Criminalitate Organizată și Terorism.

**Art.13.** – Se autorizează Serviciul Român de Informații, în anexa nr. 3/31/13 „Bugetul pe capitole, subcapitole, paragrafe, titluri de cheltuieli, articole și alineate pe anii 2019-2022 (sume alocate pentru activități finanțate integral din venituri proprii)", la partea de venituri, să diminueze capitolul 33.10 „Venituri din prestări de servicii și alte activități" cu suma de 15.100 mii lei, din care la subcapitolul 33.10.16 „Venituri din valorificarea produselor obținute din activitatea proprie sau anexă", cu suma de 15.000 mii lei și la subcapitolul 33.10.20 „Venituri din cercetare", cu suma de 100 mii lei.

**Art.14.** – Se autorizează Serviciul de Telecomunicații Speciale, în anexa nr.3/34/23 „Fișa proiectului finanțat/propus la finanțare în cadrul programelor aferente Politicii de Coeziunii a U.E. , Politicilor Comune Agricolă și de Pescuit și a altor facilități și instrumente postaderare” să modifice denumirea proiectului 13565 din „Modernizarea Platformei Comune TETRA” în „Modernizarea infrastructurii hardware și software a Platformei Comune Tetra”.

**Art.15.** – (1) Cu suma de 105.230 mii lei prevăzută în bugetul Ministerului Economiei la capitolul 82.01 „Industria extractivă, prelucrătoare și construcții", titlul 72 „Active financiare", alineatul 72.01.01 „Participare la capitalul social al societăților comerciale" ministerul poate majora contribuția statului la capitalul social al operatorilor economici din industria națională de apărare aflați sub autoritatea acestuia.

(2) Suma prevăzută la alin. (1) se detaliază prin ordin al ministrului economiei pe operatorii economici din industria națională de apărare aflați sub autoritatea ministerului.

(3) Suma prevăzută la alin. (1) repartizată potrivit alin. (2) se virează de către Ministerul Economiei operatorilor economici din industria națională de apărare aflați sub autoritatea ministerului și se utilizează pentru finanțarea investițiilor necesare protecției intereselor esențiale de securitate națională și care se referă la producția de armament, muniție și material de război, efectuată cu respectarea art. 346 din Tratatul privind funcționarea Uniunii Europene.

**Art.16.** – Se autorizează Academia Română să efectueze în anexa nr.3/37/13 „Bugetul pe capitole, subcapitole, paragrafe, titluri de cheltuieli, articole și alineate pe anii 2019-2022 (sume alocate pentru activități finanțate integral din venituri proprii)”, următoarele modificări la partea de venituri:

a) să suplimenteze capitolul 30.10 „Venituri din proprietate”, subcapitolul 30.10.50 „Alte venituri din proprietate” cu suma 10.000 mii lei;

b) să suplimenteze capitolul 33.10 „Venituri din prestări de servicii și alte activități”, subcapitolul 33.10.08 „Venituri din prestări servicii” cu suma de 1.100 mii lei, subcapitolul 33.10.16 „Venituri din valorificarea produselor obținute din activitatea proprie sau anexă” cu suma de 82 mii lei, subcapitolul 33.10.50 „Alte venituri din prestări servicii și alte activități” cu suma de 3.735 mii lei;

c) să suplimenteze capitolul 36.10 „Diverse venituri” subcapitolul 36.10.50 „Alte venituri” cu suma de 224 mii lei;

d) să suplimenteze capitolul 37.10 „Transferuri voluntare, altele decât subvențiile” subcapitolul 37.10.01 „Donații și sponsorizări” cu suma de 522 mii lei.

**Art.17.** – (1) Prin excepție de la art.22 diminuarea în sumă de 80.000 mii lei reprezentând credite bugetare și de angajament prevăzută în anexa nr.2 pentru bugetul Autorității Naționale Sanitare Veterinare și pentru Siguranța Alimentelor, la capitolul 83.01 „Agricultură, silvicultură, piscicultură și vânătoare”, titlul 51 „Transferuri între unități ale administrației publice” se detaliază în anexa nr.3/38/15 „Sinteza bugetelor centralizate ale instituțiilor publice finanțate parțial din venituri proprii pe anii 2019 – 2022” pe partea de cheltuieli după cum urmează:

a) titlul 10 „Cheltuieli de personal” se diminuează cu suma de 80.000 mii lei, credite bugetare și credite de angajament;

b) titlul 20 „Bunuri și servicii” se diminuează cu suma de 25.000 mii lei, credite bugetare și credite de angajament;

c) titlul 58 „Proiecte cu finanțare din fonduri externe nerambursabile aferente cadrului financiar 2014-2020” se suplimentează cu suma de 33.400 mii lei, credite bugetare și credite de angajament;

d) titlul 59 „Alte cheltuieli” se suplimentează cu suma de 1.600 mii lei, credite bugetare și credite de angajament;

e) titlul 71 „Active nefinanciare” se diminuează cu suma de 10.000 mii lei, credite bugetare și credite de angajament.

(2) Se autorizează Autoritatea Națională Sanitară Veterinară și pentru Siguranța Alimentelor să introducă modificări în volumul și structura bugetelor de venituri și cheltuieli pe anul 2019 ale instituțiilor publice subordonate finanțate parțial din venituri proprii și să efectueze virări de credite de angajament și credite bugetare între articole și alineate ale titlurilor de cheltuieli și între bugetele acestora, cu respectarea prevederilor alin. (1).

**Art.18.** – (1) Se autorizează Ministerul Fondurilor Europene, în calitate de Autoritate de management pentru Programul operațional Asistență tehnică 2014 - 2020, ca în cadrul anexei nr. 3/54/25 „Fișa finanțării programelor aferente Politicii de Coeziune a U.E., a programelor aferente Politicilor Comune Agricolă și de Pescuit, altor programe finanțate din fonduri externe nerambursabile postaderare, precum și a altor facilități și instrumente postaderare” să diminueze creditele bugetare la componenta 0202 „Cofinanțare publică pentru alți beneficiari decât cei finanțați integral din bugetele publice centrale” cu suma de 1.360 mii lei.

(2) Se autorizează Ministerul Fondurilor Europene, în calitate de Autoritate de management pentru Programul operațional Asistență tehnică 2014 - 2020, ca în cadrul anexei nr. 3/54/25 „Fișa finanțării programelor aferente Politicii de Coeziune a U.E., a programelor aferente Politicilor Comune Agricolă și de Pescuit, altor programe finanțate din fonduri externe nerambursabile postaderare, precum și a altor facilități și instrumente postaderare" să majoreze la componenta 0101 „Finanțarea din FEN postaderare” creditele de angajament cu suma de 64.628 mii lei, la componenta 0201 „Cofinanțare publică pentru beneficiarii finanțați integral din bugetele publice centrale” creditele de angajament în sumă de 33.692 mii lei și la componenta 0202 „Cofinanțare publică pentru alți beneficiari decât cei finanțați integral din bugetele publice centrale” creditele de angajament în sumă de 2.507 mii lei.

**Art.19.** –(1) Se autorizează Ministerul Finanțelor Publice – Acțiuni Generale să introducă în anexa nr.3/65/27 „Fișa Programului” programul „Evaluarea riscului de țară”, capitolul 55.01 „Tranzacții privind datoria publică și împrumuturi”, titlul 20 „Bunuri și servicii”, articolul 20.24 „Comisioane și alte costuri aferente împrumuturilor”, alineatul 03 „Stabilirea riscului de țară” cu credite de angajament în sumă totală de 5.016 mii lei pentru anul 2019.

(2) Prin derogare de la prevederile art. 47 alin. (9) din Legea nr. 500/2002, privind finanțele publice, cu modificările și completările ulterioare, în anul 2019, se autorizează Ministerul Finanțelor Publice să efectueze virări de credite bugetare și de credite de angajament între programele aprobate în bugetul Ministerului Finanțelor Publice - Acțiuni Generale, respectiv de la Programul „Ajutoare de stat pentru finanțarea proiectelor de investiții" la Programul „Transferuri în cadrul schemelor de ajutor de stat reprezentând sume restituite la accize pentru motorina utilizată drept combustibil", la solicitarea Ministerului Transporturilor, peste limitele prevăzute, dar fără a depăși 20 milioane lei, cu încadrarea în prevederile bugetare aprobate.

**Art.20.** - (1) Sumele defalcate din taxa pe valoarea adăugată pe anul 2019 pentru finanțarea cheltuielilor bugetelor locale se majorează cu suma de 2.900.000 mii lei, după cum urmează:

a) se majorează sumele defalcate din taxa pe valoarea adăugată pentru finanțarea cheltuielilor descentralizate la nivelul județelor cu suma de 177.670 mii lei, potrivit anexei nr.3, destinate finanțării cheltuielilor determinate de implementarea Programului pentru școli al României, în perioada septembrie - decembrie a anului școlar 2019 - 2020, potrivit prevederilor Hotărârii Guvernului nr.559/2019 privind stabilirea bugetului pentru implementarea Programului pentru școli al României în perioada 2017 - 2023 pentru anul școlar 2019 - 2020, precum și pentru modificarea și completarea Hotărârii Guvernului nr. 640/2017 pentru aprobarea Programului pentru școli al României în perioada 2017 - 2023 și pentru stabilirea bugetului pentru implementarea acestuia în anul școlar 2017 - 2018, cu încadrare în sumele prevăzute pentru anul 2019 în fiecare dintre anexele nr. 1 - 3 la această hotărâre;

b) se majorează sumele defalcate din taxa pe valoarea adăugată pentru finanțarea cheltuielilor descentralizate la nivelul comunelor, orașelor, municipiilor, sectoarelor municipiului București și municipiului București cu suma de 16.151 mii lei, destinată finanțării cheltuielilor determinate de implementarea Programului pentru școli al României la nivelul sectoarelor și municipiului București în perioada septembrie - decembrie a anului școlar 2019 - 2020, potrivit prevederilor Hotărârii Guvernului nr.559/2019 privind stabilirea bugetului pentru implementarea Programului pentru școli al României în perioada 2017 - 2023 pentru anul școlar 2019 - 2020, precum și pentru modificarea și completarea Hotărârii Guvernului nr. 640/2017 pentru aprobarea Programului pentru școli al României în perioada 2017 - 2023 și pentru stabilirea bugetului pentru implementarea acestuia în anul școlar 2017 - 2018, cu încadrare în sumele prevăzute pentru anul 2019 în fiecare dintre anexele nr. 1 - 3 la această hotărâre;

c) se majorează sumele defalcate din taxa pe valoarea adăugată pentru echilibrarea bugetelor locale cu suma de 2.637.682 mii lei, potrivit anexei nr.4;

d) se majorează sumele defalcate din taxa pe valoarea adăugată pentru finanțarea învățământului particular și cel confesional, acreditate, cu suma de 68.497 mii lei, potrivit anexei nr.5;

(2) Sumele prevăzute la alin.(1) lit. c) sunt destinate finanțării cheltuielilor determinate de achitarea debitelor restante, reprezentând rate de capital și dobânzi aferente împrumutului extern, contractat pentru realizarea Programului „Utilități și mediu la standarde europene în județul Suceava”, potrivit prevederilor art. XII alin.(1), lit. b) din Ordonanța de urgență a Guvernului nr.114/2009 privind unele măsuri financiar-bugetare, aprobată prin Legea nr.240/2011, pentru acordarea de facilități persoanelor care domiciliază sau lucrează în unele localități din Munții Apuseni și în Rezervația Biosferei „Delta Dunării”, potrivit prevederilor Legii nr.26/2019 pentru modificarea și completarea Ordonanței Guvernului nr. 27/1996 și pentru echilibrarea bugetelor locale, prin derogare de la prevederile art.33 din Legea nr.273/2006 privind finanțele publice locale, cu modificările și completările ulterioare.

(3) Suma prevăzută în anexa nr.4, la poziția nr.3226 - ”Sume rezervate”, se repartizează unităților administrativ-teritoriale din cadrul județelor, prin hotărâre a Guvernului, în baza solicitărilor depuse de acestea, cu prioritate pentru finanțarea cheltuielilor secțiunii de funcționare a bugetelor locale, în următoarea ordine:

a) cheltuieli de personal, inclusiv drepturile asistenților personali ai persoanelor cu handicap grav, indemnizațiile lunare ale persoanelor cu handicap, prevăzute la art.42 alin.(4) din Legea nr.448/2006 privind protecția și promovarea drepturilor persoanelor cu handicap, republicată, cu modificările și completările ulterioare și cele aferente sistemului de protecție a copilului și centrelor publice pentru persoane adulte cu handicap de la nivelul județelor;

b) bunuri și servicii pentru întreținerea unităților de învățământ și pentru cele aferente sistemului de protecție a copilului și centrelor publice pentru persoane adulte cu handicap de la nivelul județelor;

c) alte naturi de cheltuieli urgente necesare în anul 2019, a căror efectuare nu poate fi amânată.

(4) Solicitările unităților administrativ-teritoriale se întocmesc și se transmit Direcțiilor Generale Regionale ale Finanțelor Publice/Administrațiilor Județene ale Finanțelor Publice, potrivit machetei aprobate prin ordin al ministrului finanțelor publice în termen de 5 zile lucrătoare de la data publicării prezentei ordonanțe, avându-se în vedere:

a) prevederile bugetare aprobate pentru anul 2019 prin legea bugetară anuală și prin prezenta ordonanță de rectificare pentru cote și sume defalcate din impozitul pe venit, sume defalcate din taxa pe valoarea adăugată pentru echilibrarea bugetelor locale ;

b) veniturile proprii provenite din impozite și taxe locale, prevăzute în bugetele locale pe anul 2019;

c) execuția de casă la data de 31 iulie 2019;

d) necesarul cheltuielilor prevăzute la alin.(3), estimat până la finele anului 2019.

(5) Direcțiile Generale Regionale ale Finanțelor Publice/Administrațiile Județene ale Finanțelor Publice analizează și verifică solicitările unităților administrativ-teritoriale din punct de vedere al corectitudinii datelor înscrise și transmit Ministerului Finanțelor Publice solicitările centralizate la nivelul județului, în termen de 15 zile lucrătoare de la publicarea prezentei ordonanțe.

(6) Sumele defalcate din taxa pe valoarea adăugată pentru echilibrarea bugetelor locale alocate unităților/subdiviziunilor administrativ-teritoriale în baza prevederilor art. 40 alin.(1) din Legea finanțelor publice locale nr.273/2006, cu modificările și completările ulterioare, se regularizează cu bugetul de stat până la data de 20 decembrie 2019, în limita sumelor repartizate cu această destinație potrivit prevederilor art.6 alin.(8) din Legea bugetului de stat pe anul 2019, nr.50/2019.

(7) Excedentele anuale ale bugetelor locale rezultate la încheierea exercițiului financiar al anului 2019, cu excepția sumelor a căror destinație a fost stabilită prin acte normative sau prin acorduri/contracte de finanțare, se regularizează la sfârșitul anului cu bugetul de stat, în limita sumelor defalcate din taxa pe valoarea adăugată pentru echilibrarea bugetelor locale primite de la acesta.

**Art.21.** – Influențe asupra bugetului de venituri și cheltuieli pe anul 2019 al Fondului național unic de asigurări sociale de sănătate sunt prevăzute în anexa nr.6.

**Capitolul II**

Dispoziții finale

**Art.22.** – (1) Se autorizează ordonatorii principali de credite să detalieze influențele aprobate prin prezenta ordonanță în bugetele lor și în anexele la acestea pe anul 2019, să efectueze virări de credite de angajament și credite bugetare, să introducă proiecte cu finanțare din fonduri externe nerambursabile noi și să comunice Ministerului Finanțelor Publice, în termen de 10 zile de la intrarea în vigoare a prezentei ordonanțe, detalierea modificărilor aprobate conform acesteia.

(2) Se autorizează ordonatorii principali de credite să introducă modificări în volumul și structura bugetelor de venituri și cheltuieli pe anul 2019 ale instituțiilor publice subordonate finanțate parțial din venituri proprii, inclusiv prin introducerea de titluri noi, să efectueze virări de credite de angajament și credite bugetare, inclusiv la și de la cheltuieli de personal, proiecte cu finanțare externă nerambursabilă și cheltuieli de capital, și între bugetele acestora, cu încadrarea în prevederile bugetare aprobate la titlul 51 „Transferuri între unități ale administrației publice” și să le comunice Ministerului Finanțelor Publice în termenul prevăzut la alin.(1).

(3) În aplicarea prevederilor alin. (2) nu se pot efectua virări de credite de angajament și bugetare de la alineatul „Finanțare externă nerambursabilă" din cadrul titlului 58 „Proiecte cu finanțare din fonduri externe nerambursabile aferente cadrului financiar 2014 - 2020" la alte naturi de cheltuieli.

(4) Se autorizează ordonatorii principali de credite să efectueze și să aprobe virări de credite bugetare și/sau de credite de angajament neutilizate de la „Obiective/proiecte de investiții în continuare" și „Obiective/proiecte de investiții noi" la poziția „Alte cheltuieli de investiții", cuprinse în programul de investiții publice, anexă la bugetul acestora, în limita prevederilor bugetare aprobate.

**Art.23.** - (1) Se autorizează instituțiile din sistemul de apărare, ordine publică și securitate națională să introducă modificări în volumul și în structura bugetelor de venituri și cheltuieli pe anul 2019 ale instituțiilor de învățământ superior militar subordonate, finanțate integral din venituri proprii, inclusiv la și de la cheltuieli de personal, proiecte cu finanțare externă nerambursabilă și cheltuieli de capital, cu încadrarea în prevederile aprobate la titlul 51 „Transferuri între unități ale administrației publice", articolul 51.01 „Transferuri curente", alineatul 51.01.59 „Transferuri de la bugetul de stat către instituții de învățământ superior militar, ordine publică și securitate națională" și în prevederile aprobate la titlul 51 „Transferuri între unități ale administrației publice", articolul 51.02 „Transferuri de capital", alineatul 51.02.44 „Transferuri de la bugetul de stat către instituții de învățământ superior militar, ordine publică și securitate națională pentru finanțarea investițiilor".

(2) Se autorizează instituțiile din sistemul de apărare, ordine publică și securitate națională să introducă modificări în volumul și în structura bugetelor de venituri și cheltuieli pe anul 2019 ale unităților din rețeaua sanitară proprie, finanțate integral din venituri proprii, inclusiv la și de la cheltuieli de personal, proiecte cu finanțare externă nerambursabilă și cheltuieli de capital, cu încadrare în prevederile aprobate la titlul 51 „Transferuri între unități ale administrației publice", articolul 51.01 „Transferuri curente", alineatul 51.01.03 „Acțiuni de sănătate" și prevederile aprobate la titlul 51 „Transferuri între unități ale administrației publice", articolul 51.02 „Transferuri de capital", alineatul 51.02.12 „Transferuri pentru finanțarea investițiilor la spitale".

**Art.24.** - În anul 2019, începând cu data intrării în vigoare a prezentei ordonanțe, pentru sprijinirea așezămintelor religioase din afara granițelor, care desfășoară activități deosebite în vederea menținerii identității lingvistice, culturale și religioase a românilor din afara granițelor, se alocă suma de 332.200 euro/lună.

**Art.25.** – Legea bugetului de stat pe anul 2019, nr.50/2019, publicată în Monitorul Oficial al României Partea I nr.209 și 209 bis din 15 martie 2019 se modifică după cum urmează:

**1. Articolul 26 va avea următorul cuprins:**

„**Art. 26** - (1) În bugetul Ministerului Afacerilor Externe, la titlul 71 „Active nefinanciare", sunt prevăzute, pentru anul 2019, credite bugetare în sumă de 37.430 mii lei și credite de angajament în sumă de 37.430 mii lei, pentru achiziționarea de autoturisme pentru misiunile diplomatice ale României din străinătate.

(2) În bugetul Ministerului Afacerilor Externe, la titlul 71 „Active nefinanciare", sunt prevăzute, pentru anul 2019, credite bugetare în sumă de 4.007 mii lei și credite de angajament în sumă de 120.107 mii lei, pentru reabilitarea imobilelor proprietatea statului român din străinătate, aflate în administrarea Ministerului Afacerilor Externe.”

**2. Alineatul (2) al articolului 33 va avea următorul cuprins:**

„(2) Limita în care se pot efectua plăți pentru achizițiile publice de la alin. (1) este de 114.000 mii lei.”

**3. Articolul 44** se abrogă.

**4. Alineatele (1) și (3) ale articolului 51 vor avea următorul cuprins:**

„(1) În bugetul Ministerului Afacerilor Externe este cuprinsă și suma de 85.000 mii lei destinată finanțării în anul 2019 a acțiunilor aferente organizării și desfășurării alegerilor pentru Parlamentul European și pentru alegerea Președintelui României.

.................................................................................................................................

(3) În bugetul Ministerului Afacerilor Interne este cuprinsă și suma de 459.750 mii lei destinată finanțării în anul 2019 a acțiunilor aferente organizării și desfășurării alegerilor pentru Parlamentul European și pentru alegerea Președintelui României.”

**5. După alineatul (5) al articolului 51 se introduce un nou alineat, alin. (6) cu următorul cuprins:**

„(6) Se autorizează ordonatorii principali de credite să majoreze sumele prevăzute la alin. (1) – (5), inclusiv prin virări de credite de angajament și credite bugetare, în condițiile Legii nr. 500/2002, cu modificările și completările ulterioare, în vederea organizării și desfășurării în bune condiții a alegerilor pentru Președintele României, cu încadrarea în bugetul aprobat pe anul 2019.”

**6. Articolul 52** se abrogă.

**Art.26.** – Începând cu data intrării în vigoare a prezentei ordonanțe nu se mai rețin sumele reținute în proporție de 10% conform art.21 alin.(5) din Legea nr.500/2002, cu modificările și completările ulterioare.

**Art.27.** – Prin derogare de la prevederile art.12 lit. b) și art.26 alin.(5) din Legea responsabilității fiscal-bugetare, nr.69/2010, republicată, cu modificările și completările ulterioare, precum și ale art.3 alin.(7) din Ordonanța de urgență a Guvernului nr.14/2019 pentru aprobarea plafoanelor unor indicatori specificați în cadrul fiscal-bugetar pe anul 2019, plafonul soldului primar al bugetului general consolidat este de – 15.045,5 milioane lei.

**Art.28.** - Prin derogare de la prevederile art.12 lit. b)-c), art.24 și art.26 alin. (5) din Legea nr.69/2010, republicată, cu modificările și completările ulterioare, precum și ale art.3 alin.(2), alin.(5) și (6) și art.6 din Ordonanța de urgență a Guvernului nr.14/2019:

a) pentru anul 2019, plafonul nominal al cheltuielilor totale, exclusiv asistența financiară din partea Uniunii Europene și a altor donatori, pentru bugetul general consolidat este de 338.507,8 milioane lei, pentru bugetul general centralizat al unităților administrativ-teritoriale este de 78.421,1 milioane lei, pentru bugetul fondului național unic de asigurări sociale de sănătate este de 39.114,5 milioane lei;

b) plafonul nominal al soldului bugetului general consolidat este de -28.455,6 milioane lei;

c) plafonul privind finanțările rambursabile, care pot fi contractate de către unitățile/subdiviziunile administrativ-teritoriale este în sumă de 1.500 milioane lei, iar plafonul privind tragerile din finanțările rambursabile contractate sau care urmează a fi contractate de către unitățile/subdiviziunile administrativ-teritoriale este în sumă de 1.600 milioane lei. Valoarea aferentă finanțărilor rambursabile, care poate fi autorizată pentru o unitate/subdiviziune administrativ-teritorială, este de maximum 100 milioane lei anual.

d) plafonul de contractare din disponibilitățile contului curent general al Trezoreriei Statului la solicitarea Comisiei Naționale de Strategie și Prognoză, pentru finanțarea proiectelor de investiții în cadrul Fondului de Dezvoltare și Investiții, este în sumă de 10.000 milioane lei, iar plafonul de tragere acordat din disponibilitățile contului curent general al Trezoreriei Statului este în sumă de 300 milioane lei.

**Art.29.** – Anexele nr.1- 6 fac parte integrantă din prezenta ordonanță.

**PRIM-MINISTRU,**

**Vasilica - Viorica DĂNCILĂ**

|  |
| --- |
| Contrasemnează: |
|  |
| **Viceprim-Ministru, interimar,**  **Ministrul finanțelor publice,** |
| **Eugen Orlando Teodorovici** |

București,

Nr. \_\_.